**Sergio Canales Madrazo** (s. 16. helmikuuta 1991 Santander, Kantabria, Espanja) on espanjalainen jalkapalloilija. Hän edustaa meksikolaista Monterreyta ja on pelipaikaltaan hyökkäävä keskikenttäpelaaja.

Seurajoukkueura
---------------

### Racing Santander (2000–2010)

Canales on Racing Santanderin kasvatti. Hän liittyi seuraan vuonna 2000 pelattuaan aikaisemmin jalkapalloa koulunsa San Agustínin joukkueissa. Vuonna 2006 Deportivo La Coruña osti puolet Canalesin pelaajaoikeuksista osana kauppaa, jossa Pedro Munitis palasi Racingiin. Kauppaan kuuluivat myös Dudu Aouate ja Antonio Tomás, jotka matkasivat Deportivoon.

Canales teki ensiesiintymisensä Racingin edustusjoukkueessa 18. syyskuuta 2008 UEFA Cupin kotiottelussa Honkaa vastaan. Kaksi viikkoa myöhemmin hän pelasi ensimmäisen Primera Divisiónin ottelunsa Osasunaa vastaan. Kauden 2008–2009 aikana hän pelasi yhteensä kuudessa pääsarjaottelussa, mutta vietti suurimman osan kaudesta Segunda División B:ssä pelanneessa Racingin reservijoukkueessa.

Kaudella 2009–2010 Canales sai valmentaja Miguel Ángel Portugalin alaisuudessa enemmän vastuuta Racingin edustusjoukkueessa ja ratkaisi muun muassa 9. tammikuuta 2010 pelatun vierasottelun Sevillaa vastaan kahdella maalillaan. Seuraavana viikonloppuna hän onnistui ensimmäisen kerran maalinteossa El Sardinerolla ottelussa Valladolidia vastaan.

### Real Madrid (2010–2012)

Kauden 2009–2010 jälkeen Canales siirtyi Real Madridiin, jonka kanssa hän teki kuusivuotisen sopimuksen helmikuussa 2010. Lehtitietojen mukaan madridilaisseura maksoi pelaajasta noin viiden miljoonan euron siirtokorvauksen. Alkuperäisten suunnitelmien mukaan hänen oli määrä palata kesällä 2010 Real Madridissa vietetyn harjoituskauden jälkeen lainasopimuksella kasvattajaseuraansa. Suunnitelmat kuitenkin muuttuivat, kun madridilaisseuran uusi päävalmentaja José Mourinho vakuuttui nuorukaisen taidoista ja halusi pitää hänet joukkueessaan.

Virallisen ensiesiintymisensä joukkueessa hän teki sarjakauden 2010–2011 avauskierroksella 29. elokuuta 2010 vieraissa Mallorcaa vastaan. Kokonaisuudessaan hänen ensimmäinen kautensa madridilaisseurassa sujui vähäisen vastuun merkeissä, saaden peliaikaa useimmiten vain otteluiden loppupuolella. Canales voitti ensimmäisen pokaalinsa ammattilaisurallaan, kun Real Madrid kaatoi Barcelonan Copa del Reyn loppuottelussa.

#### Lainalle Valenciaan (2011–2012)

Canales oli siirtymässä lehtitietojen mukaan Valenciaan kahden vuoden lainasopimuksella, jonka jälkeen hänen on tarkoitus palata takaisin omistajaseuraansa. Real Madrid olisi halunnut lainata hänet muualle Eurooppaan, mutta Canales itse halusi jäädä jatkamaan uraansa Espanjaan. Lainasopimus sisältää pykälän, mikä estää häntä pelaamasta omistajaseuraansa vastaan muissa kuin ystävyysotteluissa. Siirto sai lopulta vahvistuksen 4. elokuuta 2011.

Ensimmäisen maalinsa valencialaisseurassa hän teki 1. lokakuuta 2011 pelatussa ottelussa Granadaa vastaan. Myöhemmin saman kuukauden aikana pelatussa kotiottelussa Athletic Bilbaoa vastaan, Canales jouduttiin vaihtamaan pois kentältä kesken ottelun loukkaantumisen vuoksi. Ottelun jälkeen tehdyissä tutkimuksissa selvisi hänellä olleen polven eturistisiteen repeämä ja diagnoseissa hänen arvioitiin olevan poissa pelikentiltä seuraavat kuusi kuukautta. 26. maaliskuuta 2012 pitkän loukkaantumisjaksonsa jälkeen hän pääsi aloittamaan harjoittelun yhdessä muun joukkueen kanssa. Canales pelasi ensimmäisen ottelunsa tauon jälkeen 11. huhtikuuta 2012 Rayo Vallecanoa vastaan. Kuitenkin 26. huhtikuuta 2012 pelatussa Eurooppa-liigan ottelussa Atlético Madridia vastaan hän loukkasi polvensa uudelleen, ja joutui olemaan arvioiden mukaan sivussa uudet kuusi kuukautta.

### Valencia (2012–2014)

19. heinäkuuta 2012 ilmoitettiin valencialaisseuran hankkineen Canalesin joukkueeseen pysyvällä siirrolla ja maksaneen hänestä 7,5 miljoonan euron siirtokorvauksen. Real Madridilla oli mahdollisuus ostaa hänet takaisin ensimmäisen kauden jälkeen 12,5 miljoonalla tai toisen kauden jälkeen 15 miljoonalla eurolla. 6. elokuuta 2012 hän solmi joukkueen kanssa kesään 2017 ulottuvan sopimuksen.

Toisen pitkän loukkaantumisjakson jälkeen Canales teki paluunsa pelikentille 23. tammikuuta 2013 pelatussa Copa del Reyn toisessa osaottelussa Real Madridia vastaan.

### Real Sociedad (2014–2018)

Canales ei onnistunut pelaamaan itseään Valenciaan joulukuussa 2013 päävalmentajaksi tulleen Juan Antonio Pizzin suosioon. 30. tammikuuta 2014 Canales siirtyi nelivuotisella sopimuksella baskiseura Real Sociedadiin. Hänestä maksettiin 3,5 miljoonan euron siirtokorvaus. Hän teki ensiesiintymisensä joukkueessa 5. helmikuuta 2014 pelatussa Copa del Reyn välieräottelussa Barcelonaa vastaan.

Maajoukkueura
-------------

Canales on pelannut Espanjan nuorisomaajoukkueissa. Hän oli mukana muun muassa vuoden 2008 alle 17-vuotiaiden EM-kilpailuissa, jossa Espanja voitti mestaruuden, sekä vuoden 2009 alle 19-vuotiaiden EM-kilpailuissa.

Saavutukset
-----------

* **Real Madrid**:
	+ Copa del Rey: 2010–2011

Lähteet
-------

1. 1 2  Sergio Canales Real Racing Club.  Arkistoitu 19.6.2010. Viitattu 25.1.2010. (espanjaksi)
2. ↑  Un deportivista infiltrado en La Albericia  13.10.2008. La Voz de Galicia. Viitattu 10.1.2010. (espanjaksi)
3. ↑  Actas RFEF. Viitattu 25.1.2010. (espanjaksi)[vanhentunut linkki]
4. ↑  Comunicado oficial sobre Canales  12.2.2010. Real Madrid. Viitattu 13.2.2010. (espanjaksi)
5. ↑  Canales jugaría dos años cedido en el Valencia Marca. Viitattu 30.7.2011. (espanjaksi)
6. ↑  Canales no podrá jugar ante el Madrid Marca. Viitattu 30.7.2011. (espanjaksi)
7. ↑  Official Announcement Real Madrid. Viitattu 5.8.2011. (englanniksi)
8. ↑  Canales tiene parcialmente roto el ligamento cruzado Marca. Viitattu 2.11.2011. (espanjaksi)
9. ↑  Canales vuelve a entrenarse con el grupo Marca. Viitattu 27.3.2012. (espanjaksi)
10. ↑  Canales, seis meses de baja Marca. Viitattu 27.4.2012. (espanjaksi)
11. ↑  Gago ya es jugador del Valencia Marca. Viitattu 28.7.2012. (espanjaksi)
12. ↑  Canales firma con el Valencia hasta el 30 de junio de 2017 Marca. Viitattu 7.8.2012. (espanjaksi)
13. ↑  Canales reaparece nueve meses después Marca. Viitattu 29.1.2013 (espanjaksi)
14. ↑  Canales firma cuatro años por la Real Sociedad Marca. Viitattu 31.1.2014. (espanjaksi)
15. ↑  El Barça coge el rebote Marca. Viitattu 9.2.2014. (espanjaksi)
16. ↑  Santisteban’s Spain succeed in style  3.6.2008. UEFA. Viitattu 25.1.2010. (espanjaksi)
17. ↑  Sergio Canales jugará el campeonato de Europa con la selección española sub 19  16.7.2009. Real Racing Club. Viitattu 25.1.2010. (espanjaksi)

Aiheesta muualla
----------------

* Kuvia tai muita tiedostoja aiheesta **Sergio Canales** Wikimedia Commonsissa

* Sergio Canalesin esittely Real Madridin virallisella sivustolla (espanjaksi)
* Sergio Canalesin tilastot BDFutbol-sivustolla (englanniksi)